Úradný vestník L 239 , 22/09/2000 S. 0442 - 0443



Rozhodnutie výkonného výboru zo 7. októbra 1997 o vývoji SIS [SCH/Com-ex (97) 24] VÝKONNÝ VÝBOR, so zreteľom na článok 132 Dohovoru, ktorým sa vykonáva Schengenská dohoda, so zreteľom na článok 92 ods. 3 vyššie uvedeného dohovoru, keďže riadiaci výbor SIS vykonal analýzu (doc. SCH/OR.SIS (97) 146 rev. 2), ROZHODOL TAKTO: Práca vykonaná na SIS II bude pokračovať súčasne s opatreniami na obnovenie súčasného C.SIS pre desať štátov. Avšak budú realizované prípravy na jeho spustenie pre 15 štátov tak, aby sa umožnilo severským štátom okamžité integrovanie po tom, čo sa SIS stabilizuje pre 10 štátov na novej platforme. Severské štáty by mali byť integrované čo najrýchlejšie počas roka 2000. Počas zavádzania sa budú dodržiavať nasledovné usmernenia: 1. Paralelný vývoj SIS I a SIS II žiadnym spôsobom neovplyvní vývoj SIS II ako strategického cieľa. Iba SIS II bude môcť splniť určitý počet kľúčových prevádzkových požiadaviek. 2. Tento cieľ by mal byť dosiahnutý postupom užšej súťaže organizovaným Francúzskom ako obstarávateľom. 3. Paralelný vývoj SIS I a SIS II vyžaduje od všetkých štátov rozhodovanie o poskytnutí nevyhnutných zdrojov v zmysle financií a ľudských zdrojov. Vo Viedni 7. októbra 1997 Predseda K. Schlögl -------------------------------------------------- SCH/OR.SIS (97) 146 rev. 2 Vec: Vývoj SIS 1. Oznam navrhnutý PWP a riadiacim výborom týkajúci sa ďalšieho rozvoja SIS [SCH/OR.SIS (97) 105 rev.] bol predložený na zasadaní centrálnej skupiny 23. júna 1997. Na tomto zasadaní sa nedosiahol žiaden konsenzus o tom, ako ďalej pokračovať. 2. Na zasadaní 8. júla 1997 udelil riadiaci výbor PWP mandát na analýzu uprednostnených scenárov opäť z hľadiska technického, a na prípravu prehľadu požiadaviek a nákladov. 3. Intenzívna práca PWP počas letných mesiacov vyústila do oznamu SCH/OR.SIS-SIS (97) 425 rev., pripojený ako príloha, o možnosti ďalšieho technického rozvoja existujúceho systému, berúc do úvahy účasť severských štátov v SIS (SCH/OR.SIS (97) 425 rev.) Počas tejto práce a najmä počas diskusií s konzorciom sa ukázalo, že rozhodnutie o ďalšom vývoji SIS sa musí prijať rýchlo. Pokiaľ systém nebude modernizovaný výmenou hardvéru a softvéru, pravdepodobne nebude schopný vyrovnať sa so zmenou dátumu tisícročia. Podľa oficiálnych vyhlásení konzorcia nemožno poskytnúť žiadnu záruku, že je možné vyriešiť problémy súčasného systému. Navyše konzorcium je toho názoru, že modifikácie by neboli existujúcimi zmluvami o údržbe pokryté. 4. Technické faktory znemožňujú integrovanie severských štátov do SIS pred začiatkom nového tisícročia. Po preštudovaní výskumu PWP odporúča riadiaci výbor, aby centrálna skupina pokračovala takto: Prijať okamžite rozhodnutie o postupe naznačenom nižšie – z hľadiska prevládajúcej situácie týkajúcej sa rozhodnutí na úrovni výkonného výboru – predložiť túto záležitosť výkonnému výboru s cieľom prijatia ďalšieho rozhodnutia. Práca vykonávaná na SIS II bude pokračovať súčasne s opatreniami na obnovenie súčasného C.SIS pre desať štátov. Avšak budú realizované prípravy na jeho spustenie pre 15 štátov tak, aby sa umožnilo severským štátom okamžité integrovanie po tom, čo sa SIS stabilizuje pre 10 štátov na novej platforme. Severské štáty by mali byť integrované čo najrýchlejšie počas roka 2000. Projekt zameraný na obnovu a rozšírenie SIS bude preto pozostávať z dvoch fáz. Prvá fáza bude zahŕňať prípravu hardvéru a technických špecifikácií pre systém, ktorý funguje s 15 štátmi a implementáciou pre 10 štátov. Druhá fáza obsahuje integráciu severských štátov. Počas zavádzania sa budú dodržiavať nasledovné usmernenia: 1. Paralelný vývoj SIS I a SIS II žiadnym spôsobom neovplyvní vývoj SIS II ako strategického cieľa. Iba SIS II bude môcť splniť určitý počet kľúčových prevádzkových požiadaviek. (funkčná pôsobnosť pre SIS I zostane po obnovení rovnaká) 2. Riadiaci výbor sa domnieva, že jediným spôsobom zabezpečenia realizácie tohto scenára je prostredníctvom výzvy na súťažné ponuky v užšej súťaži. Postup musí byť realizovaný Francúzskom v súlade s článkom 92, odseku 3 Schengenského dohovoru. 3. Paralelný vývoj SIS I a SIS II vyžaduje od všetkých štátov, aby preukázali pripravenosť a vôľu poskytnúť nevyhnutné zdroje v zmysle financií a ľudských zdrojov. Náklady aktualizácie SIS I sa odhadujú na približne 16 miliónov FRF (okrem nákladov úpravy národných Schengenských informačných systémov). Riadiaci výbor zdôrazňuje, že akýkoľvek odklad v prijímaní rozhodnutí ohrozí prevádzku systému po 1. januári 2000. --------------------------------------------------